Diit 21
Liak kɛ kui̱ juɔ̱c
(Dit Dee-bid)
1
Tɛth lɔc kua̱r rɛy bumkädu
lö Kuoth Nhial,
kä tëë kɛ liak kɛ ɣöö
ci jɛ luäk!
2
Kä ci jɛ ka̱m tin go̱o̱r lɔcdɛ kɛ,
kä /keni jɛ pën min
cɛ thiec kɛ thokdɛ.
3
Kä ci jɛ lor kɛ ria̱ŋ mi di̱i̱t,
kä ci wi̱cdɛ moc kɛ kum dääpä
mi lɛy lɛy.
4
Cɛ ji̱ thiec kɛ tëk,
kä ci jɛ ka̱m jɛ,
ci jɛ moc kɛ tëk mi bäär
a wee kɛ wä.
5
Tëë kɛ buɔ̱m mi di̱i̱t
kɛ ɣöö ci jɛ luäk,
ci jɛ ka̱m liak kɛnɛ luth.
6
Kɛ thuɔ̱k ci jɛ ka̱m puɔ̱th
mi do̱raar,
kä ci lɔcdɛ jak kä tɛth
kɛ ta̱a̱du gekädɛ.
7
Kɛ ɣöö te ŋa̱th kua̱r
kä Kuoth Nhial,
kɛnɛ nhök Kuɔth in Di̱t ni Jɛn
in thil pek,
thilɛ mi bi jɛ woc.
8
Bi kuäär ji̱ tɛ̈rɛ diaal käp,
bi nɛy diaal tin lökɛ ji̱ käp.
9
Bikɛ jak kä ce̱tnikɛ yiëëth
mi ca thal mi wi̱i̱ jɔɔc.
Bi Kuoth Nhial kɛ bät kɛ gakdɛ,
kä bi mackɛ cu thuk.
10
Kä lö kuäär bi kuaykiɛn
cu däk wi̱i̱ muɔ̱ɔ̱n,
kä bi gaatkiɛn thuk
rɛy gan nath.
11
A cäŋ ba ji̱ lät kä ca̱a̱p
ti jiäk kɛnɛ cär ti jiäk,
/cikɛn ɛ bi luäŋ.
12
Bikɛ jak kä barkɛ rɔ̱,
mi wi̱i̱ bääru wä luɔ̱ckɛ.
13
A ji̱ liakɛ, lö Kuoth Nhial,
rɛy bumädu!
Bakɔ buɔ̱mdu liak kɛ diit.
